**III. Pannonhalma Campus**

**2017.04.24. – 2017.05.07**

**Mi az a Pannonhalma Campus?**

Pannonhalma Város Önkormányzata, a Pannonhalmi Bencés Főapátság, és a Széchenyi István Egyetem együttműködésében 2017.04.24 – 2017.04.30. és 2017.05.01 – 2017.05.07. közt kerül megrendezésre a III. Pannonhalma Campus (PC).

A PC jelenidőben leginkább egy kísérlet, melynek célja egy innovatív, nyitott, rugalmas, egyedi szellemi műhely, egy az interdiszciplinaritás elvén alapuló, konstruktív és kooperatív intellektuális erőtér létrehozása és működtetése.

Mit jelentenek a jelzők a fenti definícióban?

Innovatív

A világ változásaira fogékony, azokra valós időben reagáló, az új, vagy már létező problémákra tudományos és gyakorlati értelemben egyaránt újszerű eredményeket generáló szemléletmód.

Nyitott

Szellemi beidegződésektől, ideológiáktól, előítéletektől mentes, eltérő, akár egymással szemben álló gondolatrendszereket is befogadni képes fórum, vita- és előadó helyszín.

Rugalmas

A változásokat folyamatosan figyelő, azokat a meglévő gondolkodási struktúrába való integrálhatóság szempontjából vizsgáló, és az eredmény függvényében akár a struktúrát megváltoztatni hajlandó és képes megközelítés.

Egyedi

Mert a szokásos (és egyébként szükségszerű) intézményi keretek által nem korlátozott, az emberi alkotó vágy számára tágas, szabad teret biztosító, összefüggésekben gondolkodó rendszer, amely az ilyen irányú, meglévő, de elszigetelten működő műhelyeket is segítve, befogadva, az azok közötti kommunikációnak helyszínt biztosítva működik. Mindez tulajdonképpen egy (sikeres és életképes) előkép nélküli szituáció.

Az interdiszciplinaritás elvén alapuló

A különböző tudományterületek ismeretanyagát és gondolkodásmódját integráló, azok között átjárókat teremtő, az egyes tudományos- és gyakorlati eredményeket más tudományágak művelői számára „lefordító”, ebben az értelemben inspiratív, megtermékenyítő közeg.

Konstruktív

A tudományos eredmények gyakorlatban történő kipróbálására és alkalmazására, ennek alapján akár továbbgondolására ösztönző, ebben az értelemben élő, mozgó, ható, iránnyal és nagysággal jellemezhető entitás, kvázi (szellemi) erővektor, melynek hatása van.

Milyen módon, és eszközökkel kívánja a PC megvalósítani a definícióban foglalt céljait?

Kezdetben időszakos jelleggel, meghatározott tematikával műhelyrendezvényeket szervez, és valósít meg. Ezek a rendezvények, programjuktól függően egyetemi oktatók, hallgatók, gyakorló szakemberek, kutatók, tudósok, művészek részvételével, egyegy jól definiált feladat megoldási alternatíváinak kidolgozása köré épülnek fel. A feladatmegoldások a PC definíciójában felsorolt, és később részletesen magyarázott elvek mentén történnek. A műhelyrendezvényeket tudományos, művészeti, közéleti témákkal foglalkozó előadások, kiállítások, előadóművészeti események kísérik. Ezek a rendezvények sajátos, újszerű, egyedi hangvételükkel reményeink szerint felkeltik nemcsak a hazai, de a szélesebb körű, európai egyetemi közélet érdeklődését is. A célunk, hogy különböző egyetemekről érkező, különböző tudományágakat képviselő diákok csoportmunkában dolgoznak, hogy a rendezvény (kurzus) témájául szolgáló problémára komplex megoldási javaslatot adjanak a saját szakterületükön szerzett tudás felhasználásával. Ezzel párhuzamosan a diákok a kapcsolódó tudományterületek ismeretanyagát, a tudományterületeken átívelő szakmai együttműködés kihívásait, valamint az ezekben rejlő lehetőségeket is megismerik. Természetesen ekkor is szakértő tanácsadók, konzulensek, mentorok, oktatók dolgozzák ki a tematikát, segítik a munkát, értékelik, adott esetben rangsorolják a megszülető eredményeket.

Fontos cél, hogy a résztvevő diákok saját egyetemükön valamilyen formában elismertethessék, hasznosíthassák a PC-n való részvételüket, ennek legmegfelelőbb módja a creditként való felhasználhatóság lenne.

Hosszútávon, a folyamat kiteljesedéseként megvalósulhat egy folyamatos gyakorlati, oktatási, sőt, akár tudományos helyszín, amely sajátos szellemiségével, kapcsolataival és lehetőségeivel olyan célállomás lehet, ahova az egyénileg jelentkező hallgatók mellett az európai egyetemek is delegálnának oktatókat, diákokat, és oktatási programjukba beilleszthetnék a PC-t.

**A III. Pannonhalma Campus témája a Gesztenyés Horog rehabilitációja**

A Bakony és a Kisalföld találkozásánál magasodó, egykor Pannonia Szent Hegyének (Mons Sacer Pannoniae) nevezett dombon található 1000 éves bencés monostor, amely kulcszerepet játszott a kereszténység Közép- Európában való elterjesztésében, és a klasszikus műveltség továbbörökítésében, egy idős a magyar államisággal.

A Pannonhalmi Főapátságot és természeti környezetét, mint kiemelkedő egyházi, kulturális, és oktatási- nevelési központot 1996-ban a Világörökség részévé nyilvánították.

Az apátságnak évszázadokon keresztül a legfontosabb – ha nem az egyetlen – közlekedőútja a Gesztenyés Horog volt, amely kialakulását a mélyedésben lefolyó víz eróziója mellett a huzamos és gyakori használatnak is köszönheti. Állandósult nevét a korábban a felső szakasz környékén tenyésző apátsági szelídgesztenyésről kapta. Az irodalom Mély-horog néven emlegeti, népi elnevezése pedig Szamárút volt. Az utóbbi nevet azért ragasztották rá, mert 1869-ig ezen az úton hordták föl a vizet az apátságba a szamár- és bivalyfogatok.

A horognak megbecsült helye van az apátság és a település történetében: maga is ezer vagy több évet számlálva érintetlen és élő tanúja az ezeréves múlt eseményeinek, jelenségeinek. Szerepe, jellege szerint egyszerre volt helyi és távolsági út: ez volt a Győrből Pannonhalmára jövő közvetlen út befejező szakasza. Ezen az úton indultak hajdan az apátok nem ritka kiszállásaikra, messzi utazásaikra. Itt jutottak föl a monostorba a különböző magyar és idegen méltóságok, köztük az alapító uralkodóház királyai, hercegei, soraikban a szentek is. Zarándokseregek lába verte föl a löszbe vájódott út porát; katonák csizmája, lovak patája rúgta-kavarta sarát. Szolgák, alkalmazottak és jobbágyok, a település apraja-nagyja lépte meg életében sokszor az emelkedő métereket.

Jelentőségét egészen 1831-ig megtartotta, amikor a nehezen járhatónak minősített régi út kiváltására megépült a ma is használatos Új út, míg a Gesztenyés Horog a feledés homályába veszett.

Pannonhalma Város Önkormányzata és a Pannonhalmi Bencés Főapátság a világörökségi területen fekvő, kétoldalról természetvédelmi területtel határolt történelmi út újjáépítése mellett döntött.

A végleges fejlesztés koncepciójának elkészítéséhez a III. Pannonhalma Campus keretében nemzetközi, 7 fős diákcsapatok javaslatai készülnek el szakértő mentorok közreműködésével, az alábbi feltételek mentén:

* A Gesztenyés Horog a profán városközpontot, valamint az élő és működő, jelenleg is bencés szerzeteseknek otthont adó szakrális teret, az apátságot köti össze. A megújítást követően a Gesztenyés horog lesz a fő gyalogos közlekedési útvonal ezek között. A diákok által összeállított koncepcióval szemben elsődleges elvárás, hogy a látogatók számára, akik ezen keresztül közelítik meg a monostort megfelelő lelki és/vagy történelmi és/vagy kulturális felkészülést biztosítson az apátság szellemiségének befogadásához. Ennek érdekében:
  + A pályaművekben szükséges meghatározni azt a vezérfonalat, amelyhez annak elemei kapcsolódnak.
  + A pályaműveknek tartalmaznia kell a vezérfonalhoz illeszkedő egyedi szimbólumokat (műalkotások, installációk, audiovizuális elemek), ezek lehetséges helyszínét, tartalmát, formavilágát, anyaghasználatát.
  + Az úton kialakítandó/kialakítható kísérő kulturális/gazdasági funkciók meghatározását.
* Unikális, modern szemléletű építészeti és technológiai megoldások alkalmazása, amelyek minőségükben illeszkednek a világörökségi területen korábban megvalósult fejlesztések nívójához.
* Az utat övező természeti környezet értékeinek védelme, és az út nyomvonalának megtartása.
* A csapatok és a mentorok esetében is cél a multidiszciplinaritás, amely jelen esetben a következő területeket öleli fel: építészet, urbanisztika, műszaki tudományok, képzőművészet, filmművészet, filozófia, teológia, közgazdaságtan, marketing és kommunikáció.
* Elvárás a tudományos minőségű, de megvalósításra alkalmas pályaművek elkészítése, amelyek a rendezvényről szóló kötetben publikálásra kerülnek.

**Heti programterv:**

**Hétfő:**

10.00 - Regisztráció a Tourinfrom irodában,

10.00 - Fedezd fel Pannonhalmát! A hét szabad művészethez kapcsolódó installációk megkeresése a Váralján, a Gesztenyés Horogban, az erdei sétányon és a Hefter Galériában

19.00 - Vacsora

20.00 - Vállalati versenyképesség fokozása: párhuzamos gondolkodás a gyakorlatban

Dr Glavanits Judit PhD

tanszékvezető egyetemi docens – Széchenyi István Egyetem

**Kedd:**

08.00 - Reggeli

09.00 - Művészet és egyház a XX. -XXI században

Székely Zoltán

Művészettörténész, Hansági Múzeum

Szakralitás és szerzetesség a XXI. században

Pannonhalmi főapátság előadója

Modern építészeti értékek Pannonhalmán - tárlatvezetés

Czigány Tamás DLA

egyetemi docens – Széchenyi István Egyetem

Tér, táj, perspektíva - térbeli alkotások és környezetük viszonya

Dr Fejérdy Tamás

Világörökség Magyar Nemzeti Bizottságának titkárságvezetője

Ertsey Attila

KÖR Építész Stúdió

Az épített környezet egyedisége a városmarketing szolgálatában

Ongjerth Richárd

Magyar Urbanisztikai Tudásközpont ügyvezető igazgatója

Dr Karsai Árpád

Budapesti Gazdasági Egyetem

19.00 - Vacsora

20.00 - Kulturális program/előadás/kerekasztalbeszélgetés

Szerda

08.00 - Reggeli

09.00 - Csoportmunka

19.00 - Vacsora

20.00 - Kulturális program/előadás/kerekasztalbeszélgetés

Csütörtök

08.00 - Reggeli

09.00 - Csoportmunka

19.00 - Vacsora

20.00 - Kulturális program/előadás/kerekasztalbeszélgetés

Péntek

08.00 - Reggeli

09.00 - Csoportmunka

18.00 - Vacsora

20.00 - Nyilvános, fizetős nagyelőadás Kepes András?

Szombat:

08.00 - Reggeli

09.00 - Csoportmunka

17.00 - Prezentációk

20.00 - Borkóstolós vacsora és buli

**Pályázati feltételek**

Pannonhalma Város Önkormányzata, a Pannonhalmi Bencés Főapátság, és a Széchenyi István Egyetem a 2017.04.24 – 2017.04.30. és 2017.05.01 – 2017.05.07. közte megrendezésre kerülő III. Pannonhalma Campus mentorai számára pályázatot hirdet.

A mentorok feladat az adott héten résztvevő 6 csapat számára szakértői segítség nyújtása a fejlesztési javaslataik kidolgozásához.

A résztvevő mentorok opcionálisan vállalhatják a Campus témájához kapcsolódó, a nagyközönség számára is nyitott előadás tartását, amely a rendezvényből készül kiadványban publikálásra kerül.

A III. Pannonhalma Campus keretében az alábbi szakterületekhez kapcsolódó egyetemi oktatók, vagy gyakorlati szakemberek jelentkezését várjuk:

Építészet, urbanisztika, műszaki tudományok, képzőművészet, filmművészet, filozófia, teológia, közgazdaságtan, marketing és kommunikáció.

**A mentorok számára a szállás, ellátás, kísérő kulturális programokon történő részvétel, valamint a publikációs lehetőség ingyenes, továbbá a szervezők bruttó 100.000 Ft költségtérítést nyújtanak.**

Felhívjuk a jelentkezők figyelmét, hogy a nemzetközi csapatokra figyelemmel a rendezvény munkanyelve az angol.

**A pályázatokat a jelen felhívás 1. sz mellékletében szereplő jelentkezési lap megküldésével várjuk 2017.01.15-ig a** [**campus@pannonhalma.hu**](mailto:campus@pannonhalma.hu) **címre, ahol további információ is kérhető.**